V. Novotný, poslanec: (2005-06-29):
Národná rada Slovenskej republiky uznesením č. 1599 zo 17. mája 2005 po prerokovaní  vládneho návrhu zákona č. 576/2004 Z. z. o zdravotnej starostlivosti v prvom čítaní rozhodla, že podľa § 73 ods. 3 písm. c) zákona  Národnej rady o rokovacom  poriadku Národnej rady Slovenskej republiky prerokuje uvedený materiál v druhom čítaní a prideľuje návrh podľa § 74 rokovacieho poriadku na prerokovanie: ústavnoprávnemu výboru, Výboru Národnej rady pre verejnú správu, Výboru Národnej rady pre sociálne veci a bývanie, Výboru Národnej rady pre obranu a bezpečnosť, Výboru Národnej rady pre ľudské práva, národnosti a postavenie žien a Výboru Národnej rady pre zdravotníctvo. Gestorský výbor  nedostal žiadne pozmeňujúce a doplňujúce  návrhy poslancov, ktorí nie sú členmi výborov, ktorým bol návrh zákona pridelený. Ústavnoprávny výbor Národnej rady prerokoval vládny návrh zákona o zdravotnej starostlivosti dňa 14. júna 2005 a odporučil Národnej rade vládny návrh zákona schváliť s pozmeňujúcimi návrhmi. Výbor Národnej rady pre verejnú správu prerokoval vládny návrh zákona o zdravotnej starostlivosti dňa 8. júna 2005. Výbor neprijal uznesenie, nakoľko podľa § 52 ods. 2 zákona o rokovacom poriadku v znení neskorších predpisov  nebol uznášaniaschopný. Výbor Národnej rady pre sociálne veci a bývanie prerokoval vládny návrh zákona o zdravotnej starostlivosti dňa 7. júna 2005 a odporučil  Národnej rade návrh zákona schváliť s pozmeňujúcim návrhom. Výbor Národnej rady pre obranu a bezpečnosť prerokoval vládny návrh zákona o zdravotnej starostlivosti dňa 14. júna 2005 a odporučil Národnej rade  vládny návrh zákona schváliť s pripomienkou. Výbor Národnej rady pre ľudské práva, národnosti a postavenie žien  prerokoval vládny návrh zákona o zdravotnej starostlivosti dňa 15. júna 2005 a odporučil Národnej rade vládny návrh zákona schváliť s pripomienkami. Výbor Národnej rady pre zdravotníctvo prerokoval vládny návrh o zdravotnej starostlivosti dňa 14. júna 2005 a odporučil Národnej rade vládny návrh zákona schváliť s pozmeňujúcimi a doplňujúcimi návrhmi. Pod číslom IV v spoločnej správe máte uvedené pozmeňujúce a doplňujúce návrhy. Nebudem ich čítať, máte ich písomne rozdané v laviciach. Je ich celkom trinásť, tak ako vyplynuli z rokovania výborov. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti vyjadrených v ich uzneseniach uvedených pod bodom III tejto správy a v stanovisku gestorského výboru odporúča Národnej rade Slovenskej republiky vládny  návrh zákona, ktorým sa mení a dopĺňa zákon č. 576/2004 Z. z. o zdravotnej starostlivosti schváliť s odporúčanými pozmeňujúcimi a doplňujúcimi návrhmi. Súčasne gestorský výbor odporučil hlasovať o bodoch 1 až 13 uvedených v časti IV tejto spoločnej správy nasledovne: o bodoch 1 až 12 spoločne s návrhom gestorského výboru schváliť ich, o bode  13 s návrhom  gestorského výboru neschváliť ho. Gestorský výbor ďalej poveril spoločného spravodajcu výborov Viliama Novotného predniesť v súlade s § 80 zákona o rokovacom poriadku spoločnú správu výborov na schôdzi Národnej rady Slovenskej republiky. Predmetná spoločná správa výborov Národnej rady o prerokovaní vládneho návrhu zákona o zdravotnej starostlivosti bola schválená uznesením Výboru Národnej rady Slovenskej republiky pre zdravotníctvo 21. júna 2005. Vážený pán predsedajúci, skončil som, prosím, otvorte rozpravu v druhom čítaní.